**Béhanzin** (alternativno i **Gbêhanzin** ili **Gbèhin azi bô ayidjlè Ahossou Gbowelé**; oko 1845. – Alger, 10. prosinca 1906.) bio je deseti i formalno posljednji kralj Dahomeja, koji je vladao od 1889. (ili siječnja 1890.) do francuske okupacije Dahomeja 1894. godine. 

Béhanzin se rodio oko 1845. godine kao princ **Ahokponu**; njegov otac, kralj Glélé, imenovao ga je prijestolonasljednikom i odredio mu vladarsko ime **Kondo**. Vrlo rano se uključio u politiku te je djelovao kao diplomat na očevom dvoru; svjestan kako su Europljani, odnosno Francuzi, usmjereni prema Dahomeju, Béhanzin se kao princ, malo prije očeve smrti, odbio sastati s francuskim izaslanikom, doktorom Bayolom, navodeći kao razlog ceremonijalne obveze. Shvativši to kao konačni čin odbijanja, Bayol se vratio u Cotonou i počeo pripremati vojsku protiv Béhanzina, koji je imenovan kraljem nakon očeve smrti. 

Prvi sukob odvio se već 1890. godine, međutim Dahomej je, iako je izgubio dijelove teritorija, zadržao svoju nezavisnost; njihova vojska nije imala prevelike šanse protiv dobro opremljene i utrenirane francuske vojske, iako je konflikt trajao više od pola godine. Poražen, Béhanzin se vratio u Abomey, dok je Bayol nakratko otišao natrag u Francusku. Primirje je trajalo dvije godine, a onda su Francuzi 1892. godine pokrenuli novi sukob, koji je trajao dvije godine i koji je rezultirao potpunim krahom Kraljevstva Dahomej i njegovom inkorporacijom u Francuski kolonijalni imperij. 

Francuzi su svoje napade na Dahomej pravdali činjenicom da su Dahomejci bili divljaci koji žrtvuju svoje ljude u godišnjim običajima, iako se tu zapravo radilo o čistoj propagandi koja je služila kolonijalnim interesima Pariza; dio te propagande može se i danas vidjeti u francuskim muzejima. 

Nakon potpunog vojnog kraja, Béhanzin se predao francuskoj vojsci bez da je ikada potpisao ikakvu kapitulaciju. Dahomej je pretvoren u protektorat s ograničenom autonomijom, a sam Béhanzin je protjeran iz zemlje. Jedno je vrijeme živio na Martiniku, a onda u Alžiru, gdje je i umro 1906. godine, gdje je inicijalno i pokopan, prije nego su posthumni ostaci (kremiran je) preneseni u Abomey.

Literatura
----------

* Joseph E. Harris *Africans and Their History* Penguin 1998.
* Unesco *General History of Africa. Vol. VII: Africa under Colonial Domination, 1880-1935* University of California 1990.
* A. Adu Boahen, Jacob F. Ade Ajayi, Michael Tidy *Topics in West African History* Addison-Wesley 1987.
* Maryse Condé *Last of the African Kings* University of Nebraska Press 1997

|  |
| --- |
| Béhanzin **dinastija Aladaxonou****Rođen/a:** cca. 1845.    **Umro/la:** 1858.   |
| Kraljevske titule |
| Prethodi:**Glélé** | **Kralj Dahomeja**1889. – 1894. | Slijedi:**Agoli-Agbo(ceremonijalni)** |

| * p
* r
* u
Kraljevi Dahomeja |
| --- |
| Vladari Dahomeja(u Abomeyu) | 
* Gangnihessou (cca. 1600. – cca. 1620.)
* Dakodonou (cca. 1620. – 1645.)

 |
| Kraljevstvo Dahomej | 
* Houegbadja (1645. – 1685.)
* Akaba (1685. – 1716.)
* Hangbè (1716. – 1718.)
* Agaja (1718. – 1740.)
* Tegbessou (1740. – 1774.)
* Kpengla (1774. – 1789.)
* Agonglo (1789. – 1797.)
* Adandozan (1797. – 1818.)
* Ghézo (1818. – 1858.)
* Glélé (1858. – 1889.)
* Béhanzin (1889. – 1894.)
* *Agoli-Agbo* (1894. – 1900.)

 |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 69739830
* LCCN: n82202470
* ISNI: 0000 0001 2281 5049
* GND: 119468794
* SUDOC: 120465418

 |